**PÁLYÁZATI KIÍRÁS**

az Innovációs és Technológiai Minisztérium által

az Új Nemzeti Kiválóság Program

keretében meghirdetett

**“Tudománnyal fel!” Felsőoktatási Doktorvárományosi és Posztdoktori Kutatói Ösztöndíjhoz**

2021/2022. tanév

Pályázati kód: ÚNKP-21-4

**Az Innovációs és Technológiai Minisztérium (a továbbiakban: Támogató) a Nemzeti Kutatási, Fejlesztési és Innovációs Alapból a Nemzeti Kutatási, Fejlesztési és Innovációs Hivatal (a továbbiakban: Kezelő szerv) útján** az Új Nemzeti Kiválóság Program keretében, **nyílt ösztöndíj**pályázatot hirdet **„Nemzeti Felsőoktatási Kiválóság Ösztöndíj – “Tudománnyal fel!” Felsőoktatási Doktorvárományosi és Posztdoktori Kutatói Ösztöndíj” elnyerésére,** összhangban

* a számvitelről szóló 2000. évi C. törvény,
* az államháztartásról szóló 2011. évi CXCV. törvény (a továbbiakban: Áht.),
* az államháztartásról szóló törvény végrehajtásáról szóló 368/2011. (XII. 31.)

Korm. rendelet (a továbbiakban: Ávr.),

* a nemzeti felsőoktatásról szóló 2011. évi CCIV. törvény,
* a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló 2011. évi CXXXII. törvény,
* a tudományos kutatásról, fejlesztésről és innovációról szóló 2014. évi LXXVI. törvény,
* az államháztartási számvitelről szóló 4/2013. (I. 11.) Korm. rendelet,
* a Nemzeti Kutatási, Fejlesztési és Innovációs Alap működtetésének és felhasználásának szabályairól szóló 380/2014. (XII. 31.) Korm. rendelet,
* a Nemzeti Kutatási, Fejlesztési és Innovációs Hivatalról, valamint a Nemzeti Kutatási, Fejlesztési és Innovációs Alap kezelő szervének kijelöléséről szóló 344/2019. (XII.23.) Korm. rendelet,
* a nemzeti felsőoktatási kiválóságról szóló 24/2013. (II. 5.) Korm. rendelet (a

továbbiakban: 24/2013. (II. 5.) Korm. rendelet),

rendelkezéseivel.

**1. Bevezető, a pályázat célja**

**1.1.** Az **Új Nemzeti Kiválóság Program** (a továbbiakban: ÚNKP) **célja**, hogy támogassa a hazai kutatói és alkotóművészi utánpótlást, a tudományos és művészeti pályán való elindulást, majd pályán tartást, valamint a nemzetközi szinten is kiváló tapasztalt kutatók és alkotók kutatómunkáját. A program 2021. évben meghirdetésre kerülő ösztöndíjpályázatai a felsőoktatásban részt vevő hallgatói, kutatói kiválóságot támogatják olyan – alapképzésben, mesterképzésben vagy doktori képzésben részt vevő – hallgatók, doktori hallgatók, doktorvárományosok, valamint fiatal oktatók, kutatók támogatásával, akik a felsőoktatási intézményben eredményes kutatási és alkotói tevékenységet folytatnak. A program minden tudomány- és művészeti területet figyelembe véve kívánja elősegíteni a tudományos kutatást és az innovációt.

**1.2.** A 2021/2022. tanévre kiírt “**Tudománnyal fel!” Felsőoktatási Doktorvárományosi és Posztdoktori Kutatói Ösztöndíj** (a továbbiakban: ösztöndíj, ösztöndíjpályázat) **célja** a kiemelkedő tudományos és művészi eredményeket felmutató doktorvárományosok és posztdoktorok kutatási és alkotó tevékenységének és szakmai fejlődésének támogatása, amelynek eredménye magas színvonalú, figyelemre méltó publikáció, egyéb – az adott tudományágban releváns – tudományos, műszaki vagy művészi alkotás, valamint doktorvárományosok esetén a doktori disszertáció (PhD/DLA) megírása.

**2. Az ösztöndíj formája**

**2.1.** A pályázat útján támogatás nyerhető el ösztöndíj formájában, amelynek a pályázó pályázatában megjelölt bankszámlára történő folyósításáról az ösztöndíjast fogadó felsőoktatási intézmény gondoskodik.

**2.2.** Az ösztöndíjast fogadó, illetve a pályázatot lebonyolító felsőoktatási intézmény (a továbbiakban: fogadó felsőoktatási intézmény) az Új Nemzeti Kiválóság Program Ösztöndíj Működési Szabályzata **1. számú mellékletében** meghatározott, a nemzeti felsőoktatásról szóló 2011. évi CCIV. törvény 1. mellékletében szereplő állami felsőoktatási intézmény, valamint egyházi vagy a Kormány által alapított közérdekű vagyonkezelő alapítvány által fenntartott felsőoktatási intézmény lehet.

**2.3.** A pályázathoz saját forrás biztosítása nem kötelező.

**2.4.** Az ösztöndíj összege egységesen: **200.000 Ft/hó/fő.**

**2.5.** Az ösztöndíjas jogviszony időtartama:

* Doktorvárományos esetén megszakítás nélküli 6 hónap vagy 12 hónap időtartamú jogviszony 2021. szeptember 1. - 2022. augusztus 31. között (töredékhónap nem lehetséges). A 12 hónap, valamint a 2021/2022. tanév szeptemberétől induló 6 hónap időtartamú ösztöndíjas jogviszony létesítéséhez legkésőbb 2021. szeptember 21. napjáig munkaviszonyt vagy munkavégzésre irányuló egyéb jogviszonyt kell létesíteni. Az ösztöndíjas jogviszony 2021. szeptember 21. után létesített munkaviszony vagy munkavégzésre irányuló egyéb jogviszony létesítése esetén a létesítés hónapját követő első napon, de legkésőbb 2022. március 1-én kezdődhet.
* A posztdoktori kategória esetében megszakítás nélküli 12 hónap időtartamú jogviszony 2021. szeptember 1. - 2022. augusztus 31. között (töredékhónap nem lehetséges). Az ösztöndíjas jogviszony létesítéséhez legkésőbb 2021. szeptember 21. napjáig munkaviszonyt vagy munkavégzésre irányuló egyéb jogviszonyt kell létesíteni.

**3. Támogatható tudományterületek**

Jelen ösztöndíjpályázatra bármely a Pályázati Kiírás 2. számú melléklete szerinti tudományterületet érintő pályázat benyújtható.

**4. Pályázat benyújtására jogosultak**

**4.1.** Jelen ösztöndíjpályázatra azok az alábbi feltételeknek maradéktalanul megfelelő, bármely tudományterületen kiemelkedő teljesítményt nyújtó, 45. életévüket még be nem töltött[[1]](#footnote-1) természetes személyek nyújthatnak be pályázatot, akik

4.1.1. **2021. szeptember 1. - 2022. augusztus 31. között** valamely,az Új Nemzeti Kiválóság Program Ösztöndíj Működési Szabályzat 1. számú mellékletében meghatározott fogadó felsőoktatási intézménnyel oktatói, kutatói munkaviszonyt vagy munkavégzésre irányuló egyéb jogviszonyt létesítenek, és a doktori iskolákról, a doktori eljárások rendjéről és a habilitációról szóló 387/2012. (XII.12.) Korm.rendelet 2016. szeptember 1-én hatályba lépett módosítását követően kezdték meg doktori tanulmányaikat azon fogadó felsőoktatási intézményben, amellyel várhatóan 2021. szeptember 1. és 2022. augusztus 31. között munkaviszonyuk vagy munkavégzésre irányuló egyéb jogviszonyuk lesz., és

* az abszolutóriumot megszerezték vagy az ösztöndíjas jogviszony kezdetéig várhatóan megszerzik,
* és PhD/DLA-fokozatukat az ösztöndíjas jogviszony létesítésekor még nem szerzik meg **(“I.” típusú pályázat**), vagy

4.1.2. **PhD/DLA-fokozatukat 2018. január 1. után szerezték meg vagy 2021. szeptember 1-ig fogják megszerezni**, és **2021. szeptember 1. - 2022. augusztus 31. között,** az ösztöndíjas jogviszony időtartama alatt várhatóan valamely, az Új Nemzeti Kiválóság Program Ösztöndíj Működési Szabályzat 1. számú mellékletében meghatározott fogadó felsőoktatási intézménnyel **oktatói, kutatói munkavégzésre irányuló jogviszonyt, vagy munkavégzésre irányuló egyéb jogviszonyt létesítenek** (**„II.” típusú pályázat**).

Amennyiben a 4.1.1. pontban írt pályázó az ösztöndíjas jogviszony alatt megszerzi PhD/DLA-fokozatát és az Új Nemzeti Kiválóság Program Ösztöndíj Működési Szabályzat 1. számú mellékletében meghatározott fogadó felsőoktatási intézménnyel oktatói, kutatói munkavégzésre irányuló munkaviszonya vagy munkavégzésre irányuló egyéb jogviszonya fennmarad, úgy az ösztöndíjas jogviszonya is fennmarad.

**4.2. Az I. típusú pályázat esetén további feltétel, hogy a pályázó:**

4.2.1. vállalja, hogy az ösztöndíjas időszakban a fogadó felsőoktatási intézmény keretében – témavezető[[2]](#footnote-2) közreműködésével - egy kutatócsoport munkájába bekapcsolódva vagy egyénileg **kutatási tevékenységet végez,** valamint az ösztöndíjas időszak alatt a fogadó felsőoktatási intézmény számára a tudományos kutatási, fejlesztési munkája eredményeit hozzáférhetővé teszi;

– doktori értekezését az ösztöndíjas időszak alatt benyújtja (amennyiben az ösztöndíjas időszak kezdete előtt ez még nem történt meg);

4.2.2. **tudományos pályázat** esetén kutatási tervében vállalja, hogy egy tudományos **publikációt[[3]](#footnote-3)** megjelentet vagy a kiadónak benyújt és az ösztöndíjas időszak alatt végzett kutatási tevékenységének eredményeit az **intézményen belüli ÚNKP rendezvényen és intézményen kívüli** (hazai/nemzetközi) konferencián, egyéb **szakmai rendezvényen ismerteti**. A publikáció teljesítésének igazolásaként elfogadható a benyújtott publikációt befogadó kiadói/szerkesztői igazolás vagy a kiadói nyilatkozat is, amennyiben az ösztöndíjas időszak végéig a közzététel nem valósul meg **(kötelező vállalás)**;

**6 hónapos ösztöndíjas jogviszony** **esetén,** amennyiben tudományos publikáció elkészítése a téma jellegére tekintettel nem megvalósítható (amelyet az ösztöndíjas időszak végén az ösztöndíjas a benyújtandó szakmai záró beszámoló keretében szakmailag alátámaszt), úgy elegendő a kutatási tevékenység eredményeinek az **intézményen belüli ÚNKP rendezvényen és intézményen kívüli** (hazai/nemzetközi) konferencián, egyéb **szakmai rendezvényen, fórumon történő ismertetése;**

4.2.3. **művészeti pályázat** esetén elvárás, hogy a kutatási tervében vállalt kutatási tevékenységét műfajának megfelelően kiállítás vagy előadás formájában bemutatja vagy 4.2.2. pontban előírtak szerinti publikációt megjelentet és az ösztöndíjas időszak alatt végzett kutatási (művészi) tevékenysége eredményeit az **intézményen belüli ÚNKP rendezvényen és intézményen kívüli** (hazai/nemzetközi) konferencián, egyéb **szakmai rendezvényen ismerteti** **(kötelező vállalás)**.

**4.3. A II. típusú pályázat esetén további feltétel, hogy a pályázó:**

4.3.1. **tudományos pályázat** esetén kutatási tervében vállalja, hogy az ösztöndíjas időszak alatt kutatási eredményeinek összefoglalásaként egy Scimago Journal Ranking szerinti Q1/Q2 és/vagy a Magyar Tudományos Akadémia tudományos osztályai által “A” vagy “B” kategóriába sorolt folyóiratokban tudományos publikációja, amelynek legalább 51%-ban ő a szerzője megjelenik/hitelt érdemlően igazolja, hogy a folyóirat szerkesztősége közlésre befogadta, továbbá az ösztöndíjas időszak alatt végzett kutatási tevékenységének eredményeit az **intézményen belüli ÚNKP rendezvényen és intézményen kívüli** (hazai/nemzetközi) konferencián, egyéb **szakmai rendezvényen ismerteti**. A publikáció teljesítésének igazolásaként elfogadható a benyújtott publikációt befogadó kiadói/szerkesztői igazolás vagy a kiadói nyilatkozat is, amennyiben az ösztöndíjas időszak végéig a közzététel nem valósul meg **(kötelező vállalás)**;

4.3.2. **művészeti pályázat** esetén a kutatási tervében vállalt kutatási tevékenységét műfajának megfelelően kiállítás vagy előadás formájában bemutatja vagy a 4.3.1. pontban előírtak szerinti publikációt megjelentet és az ösztöndíjas időszak alatt végzett kutatási (művészi) tevékenysége eredményeit az **intézményen belüli ÚNKP rendezvényen és intézményen kívüli** (hazai/nemzetközi) tudományos konferencián, egyéb **szakmai rendezvényen ismerteti** **(kötelező vállalás)**.

**5. A témavezető feladata, díjazása**

A pályázat keretében kötelező a **pályázati dokumentációban témavezetőt megjelölni** és vele együttműködni **az I. típusú pályázat** esetén.

**5.1.** **A témavezető feladata**: az ösztöndíjas időszak alatt az ösztöndíjas kutatási terve megvalósításához kapcsolódó szakmai segítségnyújtás, valamint a kutatási tevékenység ellátása érdekében rendszeres kapcsolattartás az ösztöndíjassal. Továbbá az ösztöndíjas szakmai záró beszámolója részeként témavezetői szakmai értékelés és konzultációs lap készítése.

A témavezető feladatai keretében legalább havonta egy alkalommal köteles **személyes konzultációt folytatni** az ösztöndíjas jogviszony alatt az ösztöndíjassal a kutatási tevékenysége szakmai támogatása érdekében, amelyet **konzultációs lap vezetésével és aláírásával mindkét fél** igazol. A konzultációs lapot a szakmai záró beszámolóhoz csatolni szükséges.

**5.2.** **A témavezetői díj összege: ösztöndíjasonként bruttó 8.000 Ft/hó/fő**, amely a fogadó felsőoktatási intézmény részére biztosított intézményi 40%-os támogatásból kerül finanszírozásra. A témavezető a témavezetői díjról írásban tett nyilatkozattal lemondhat. Egy témavezető legfeljebb 4 fő ÚNKP ösztöndíjas doktori hallgató/doktorvárományos témavezetői feladatai után részesülhet díjazásban azonos ösztöndíjas jogviszony időtartama alatt a fogadó felsőoktatási intézményben. Egy ÚNKP ösztöndíjasnak az ÚNKP ösztöndíj tekintetében egy témavezetője lehet. Amennyiben a témavezető ÚNKP ösztöndíjasának ösztöndíjas jogviszonya megszűnik vagy szünetel, úgy a témavezető témavezetői díjra nem jogosult.

**6. Kizáró okok**

**6.1.** Nem részesülhet ösztöndíjban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett,
* aki a Pályázati Kiírásban vagy az ösztöndíjszerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja,
* aki a pályázat benyújtását megelőző három naptári éven belül az államháztartás alrendszereiből juttatott valamely támogatással összefüggésben a támogatási szerződésben/támogatói okiratban/ösztöndíjszerződésben foglaltakat önhibájából nem vagy csak részben teljesítette,
* aki a kutatási tervében vállalt kutatás megvalósítását támogató, részben/egészben magyar állami költségvetési vagy egyéb forrásból származó ösztöndíjban, vagy egyéni kutatástámogatásban részesül az ösztöndíjas időszak alatt és arról nem mond le. Amennyiben az ösztöndíjas az ösztöndíjas időszakban több ösztöndíjat is elnyert, választania kell az ösztöndíjak között és csak egyet vehet igénybe,
* aki a Nemzeti Tehetség Program 2021. évi „Nemzet Fiatal Tehetségeiért Ösztöndíj” című pályázaton ösztöndíjban részesül,
* aki az államháztartásról szóló 2011. évi CXCV. törvény 48/B. § a-c) pontja szerint összeférhetetlennek minősül azaz
1. aki a támogatási döntést meghozta vagy aki a támogatási döntés meghozatalában döntés-előkészítőként részt vett,
2. aki a támogatási döntés időpontjában a Kormány tagja, államtitkár, közigazgatási államtitkár, helyettes államtitkár, kormánymegbízott, kormánybiztos, miniszterelnöki megbízott, miniszterelnöki biztos, megyei közgyűlés elnöke, főpolgármester, polgármester, regionális fejlesztési ügynökség vezető tisztségviselője,
3. aki az a) és b) pont szerinti személlyel közös háztartásban élő hozzátartozó

**6.2.** Nem támogatható az a pályázat, amelynek megvalósítása, illetve a megvalósítás módja vagy eredménye

* bűncselekménynek vagy bűncselekmény elkövetésére való felhívásnak minősül,
* alapvető emberi vagy alkotmányos jogot sért,
* a nemzet, a nemzeti, etnikai, nyelvi és más kisebbségek, valamint más nemzetek méltóságának és a társadalom más alapvető érdekeinek sérelmével jár, így különösen a közrendbe, a közerkölcsbe, a család és a kiskorúak védelmének követelményébe ütközik.

**7. A rendelkezésre álló keretösszeg, támogatásban részesíthető pályázók száma**

**7.1.** A pályázatok támogatására rendelkezésre álló keretösszeg legfeljebb
**832.000.000 Ft**, azaz **nyolcszázharminckettő-millió** forint, amelynek forrása a Magyarország 2021. évi központi költségvetéséről szóló 2020. évi XC. törvény 1. melléklet LXII. Nemzeti Kutatási, Fejlesztési és Innovációs Alap fejezet 1. Kutatási Alaprész cím.

**7.2.** Jelen Pályázati Kiírás keretében **legfeljebb 247 fő** tizenkét hónap időtartamra kalkuláltösztöndíjra pályázó részesülhet támogatásban. A “Tudománnyal fel!” Felsőoktatási Doktorvárományosi és Posztdoktori Kutatói Ösztöndíj (szükség esetén a rektor által módosított és indokolt, a Kezelő szerv felé utólagosan jelzett) keretösszegének célcsoportok közötti felosztásáról (doktorvárományos, posztdoktor), így a támogatott létszámok meghatározásáról a fogadó felsőoktatási intézmény rektora és doktori tanács elnöke döntési javaslata alapján a tudománypolitika koordinációjáért felelős miniszter dönt.

**8. A pályázat irányítója, kezelő szerve és lebonyolítója**

**8.1.** A pályázat szakmai irányítója az **Innovációs és Technológiai Minisztérium.**

**8.2.** A pályázat kezelő szerve a **Nemzeti Kutatási, Fejlesztési és Innovációs Hivatal.**

**8.3.** A pályázat lebonyolítója: **a fogadó felsőoktatási intézmény.**

A doktorvárományosi kategóriában a benyújtott pályázatokat jelen Pályázati Kiírásban megadott módon és szempontok szerint, a fogadó felsőoktatási intézmény doktori tanácsának elnöke által felkért szakértők pontozással értékelik. Az értékelt pályázatokat a fogadó felsőoktatási intézmény doktori tanácsának elnöke rangsorolja, a szakértői értékelés alapján felállított rangsortól a doktori tanács elnöke szakmai indokok alapján (pl. az intézmény stratégiai céljai mentén - Intézményfejlesztési Terv, kiemelt tudományág, kiemelt kutatási téma) eltérhet. A doktori tanács elnöke a támogatásra javasolt pályázókról a Kezelő szerv útján támogatási javaslatot tesz a tudománypolitika koordinációjáért felelős miniszter részére.

A posztdoktori kategóriában a benyújtott pályázatokat jelen Pályázati Kiírásban megadott módon és szempontok szerint, a fogadó felsőoktatási intézmény rektora által felkért szakértők pontozással értékelik. Az értékelt pályázatokat a fogadó felsőoktatási intézmény rektora rangsorolja, a szakértői értékelés alapján felállított rangsortól a rektor szakmai indokok alapján (pl. az intézmény stratégiai céljai mentén - Intézményfejlesztési Terv, kiemelt tudományág, kiemelt kutatási téma) eltérhet. A rektor a támogatásra javasolt pályázókról támogatási javaslatot tesz a tudománypolitika koordinációjáért felelős miniszter részére.

A fogadó felsőoktatási intézmény feladata továbbá az ösztöndíjasok szakmai záró beszámolóinak minősítése, elfogadása vagy elutasítása. A fogadó felsőoktatási intézmény feladata továbbá az Ösztöndíj Működési Szabályzatban meghatározott intézményi feladatok ellátása.

**8.4.** A pályázat **a Nemzeti Kutatási, Fejlesztési és Innovációs Hivatal honlapján kerül közzétételre.** **Az ösztöndíj odaítéléséről a tudománypolitika koordinációjáért felelős miniszter legkésőbb 2021. augusztus 12-ig dönt.** A támogatási döntés ellen jogorvoslatnak helye nincs.

**9. Ösztöndíjas időszak**

**9.1.** Az ösztöndíjas időszak: a Pályázati Kiírás 2.5 pontjában meghatározott időszak.

**9.2.** A támogatást elnyert pályázó a támogatási döntés meghozatalát követően saját felelősségére korábban megkezdheti a pályázatában foglaltak végrehajtását.
Az ösztöndíjas időszak hosszát, valamint kezdő- és záró időpontját a pályázatban foglaltak végrehajtásának korábbi megkezdése nem befolyásolja.

**10. A pályázatok benyújtásának határideje**

A pályázatokat **2021. április 20. - 2021. május 20. között lehet benyújtani.**

**11. Benyújtható pályázatok száma**

Jelen Pályázati Kiírás keretében **egy pályázó egy felsőoktatási intézményhez azonos pályázói kör tekintetében egy pályázatot** nyújthat be. Az ösztöndíj egyéni támogatás, így a pályázat kizárólag egyénileg nyújtható be.

**12. A pályázatok benyújtásának módja és helye, a pályázatok benyújtásához szükséges dokumentumok**

**12.1. Azon felsőoktatási intézmények esetén, amelyek saját internetes pályázatkezelő rendszerrel RENDELKEZNEK**, az Új Nemzeti Kiválóság Program Ösztöndíj Működési Szabályzata 1. számú mellékletében felsorolt – fogadó felsőoktatási intézmény által megadott – **elektronikus felületen, elektronikusan** nyújtják be a 12.3. pontban ismertetett pályázati dokumentációt.

**12.2. Azon felsőoktatási intézmények esetén, amelyek saját internetes pályázatkezelő rendszerrel NEM RENDELKEZNEK,** a fogadó felsőoktatási intézmény által megadott, az Új Nemzeti Kiválóság Program Ösztöndíj Működési Szabályzata 1. számú mellékletében felsorolt e-mail címre kell a 12.3. pontban ismertetett pályázati dokumentációt benyújtani.

**12.3. A pályázati dokumentáció**

**12.3.1. A pályázó aláírásával/hitelesítésével ellátott, kötelezően benyújtandó dokumentumok**

* Pályázati Adatlap (a Pályázati Kiírás 1. számú melléklete) hiánytalanul, magyar nyelven kitöltve,
* Pályázati Adatlap mellékletei: kutatási terv (a Pályázati Adatlap mellékletét képező sablon szerinti formában, a doktorvárományosi kategóriában a témavezető aláírása jelen beadás során nem kötelező, a nyertes pályázónak az ösztöndíjszerződés megkötéséhez 2021. szeptember 21. napjáig a témavezető által is aláírt kutatási tervet le kell adnia a fogadó felsőoktatási intézmény részére; a Pályázati Adatlap mellékletét képező sablonnak megfelelően a posztdoktori kategóriában értelemszerűen témavezetői aláírás nem szükséges), és a pályázói nyilatkozat (a Pályázati Adatlap mellékletét képező sablon szerinti formában), hiánytalanul, magyar nyelven kitöltve.

A pályázó által aláírva/hitelesítve beadandó dokumentumok benyújtásának módja:

A) Azonosításra visszavezetett dokumentum-hitelesítés szolgáltatás igénybevételével (Ügyfélkapu AVDH, a <https://magyarorszag.hu/szuf_avdh_feltoltes> oldalon) az Ügyfélkapu használatával hitelesített dokumentumként.

B) A nyomtatott és kézzel aláírt dokumentumot szkennelve.

**12.3.2. További kötelezően benyújtandó dokumentumok**

* a fogadó felsőoktatási intézmény által aláírt szándéknyilatkozat (a Pályázati Adatlap mellékletét képező sablon szerinti formában), a fogadó felsőoktatási intézmény képviselőjének elektronikus aláírásával ellátva vagy a nyomtatott és általa kézzel aláírt okirat szkennelve PDF-ben,
* doktorvárományosi kategória esetén az abszolutórium megszerzését igazoló dokumentum vagy amennyiben a pályázó az abszolutóriumot nem szerezte meg, a pályázó által aláírt nyilatkozat arról, hogy az ösztöndíjszerződés megkötéséig az abszolutóriumot várhatóan megszerzi;
* posztdoktori kategória esetén a PhD/DLA fokozat megszerzését igazoló dokumentum (amennyiben a pályázat benyújtásakor a fokozatot megszerezte).

**12.3.3. A pályázó teljesítményét alátámasztó dokumentumok (amennyiben a pályázó rendelkezésére áll)**

* publikációs lista – amennyiben a pályázó az MTMT-ben rögzíti és karbantartja adatait, úgy elegendő az MTMT azonosító megadása, amennyiben nem használja az MTMT-t, úgy az elektronikusan feltöltött vagy papír alapú publikációk esetén elegendő az MTMT hivatkozás;
* konferencia részvételt, kiállítást igazoló dokumentumok;
* további tudományos teljesítmény dokumentációja;
* szakmai-közösségi tevékenység, kutatásokban, kutatási terepmunkában való részvétének igazolása;
* tudományos ismeretterjesztő/tudomány népszerűsítő tevékenység dokumentációja;
* egyéb szakmai (tudományos és oktatási) tevékenységet bemutató dokumentáció.

Amely tudományos/művészeti tevékenységet dokumentummal nem lehet igazolni, annak szöveges feltüntetése a Pályázati Adatlap vonatkozó mezőjében szükséges.

Idegennyelvű dokumentum esetén, amennyiben rendelkezésre áll, kérjük a hiteles magyar nyelvű fordítást is elektronikusan benyújtani.

A fogadó felsőoktatási intézmény az eredeti dokumentumot igazolás céljából szúrópróba szerűen ellenőrizheti.

Az elektronikusan benyújtott dokumentumok az alábbi formátumban/kiterjesztésben fogadhatóak el: Word, Excel, Power Point, PDF, JPG.

**12.3.4. A korkedvezményre jogosító alátámasztó dokumentumok (értelemszerűen amennyiben releváns)**

* A családok támogatásáról szóló 1998. évi LXXXIV. törvény szerinti gyermekgondozási támogatást, vagy gyermek gondozása céljából a kötelező egészségbiztosítás ellátásairól szóló 1997. évi LXXXIII. törvény szerinti egészségbiztosítási pénzbeli ellátást megállapító határozat.

Felhívjuk a figyelmüket, hogy a korkedvezmény kizárólag a 45. életév betöltésére vonatkozik, a doktori fokozat megszerzését nem érinti, azt 2018. január 1. előtt szükséges megszerezni.

**13. Az ösztöndíj finanszírozásának módja**

**13.1.** Az ösztöndíjas az ösztöndíjas időszakban a 20.3-20.4. pontban leírtak szerint havi ösztöndíjban részesül, annak felhasználásáról pénzügyi elszámolást nem kell benyújtania. Az ösztöndíj fogadásához a pályázónak, legkésőbb az Ösztöndíjszerződés megkötésének mapjától az ösztöndíjas jogviszony végéig magyarországi pénzintézetnél vezetett bankszámlával kell rendelkeznie.

**13.2.** Az ösztöndíjas tudomásul veszi, hogy a személyi jövedelemadóról szóló 1995. évi CXVII. törvény 1. számú melléklete 4.12.1. c) alpont és 4.12.2. pontja szerint a részére kifizetett ösztöndíj – a magyar jog szerint – adómentes bevétel.

**13.3.** A központi költségvetési támogatás keretösszegének terhére az ösztöndíj összege
40%-ának megfelelő intézményi támogatás biztosítható a fogadó felsőoktatási intézmény számára.
A támogatás az ösztöndíjjal támogatott kutatásának dologi és felhalmozási költségeinek, továbbá a felsőoktatási intézmény kutatással összefüggő általános költségeinek, valamint az ösztöndíj lebonyolítási költségeinek fedezetére fordítható. Az általános költségek és a lebonyolítási költségek összege nem haladhatja meg az intézményi támogatás összegének 50%-át.

A felsőoktatási intézmény mentesül az ösztöndíj összege 40%-ának megfelelő támogatás Kezelő szerv számára történő visszatérítési kötelezettsége alól, amennyiben az ösztöndíjas jogviszony az ösztöndíjasnak felróható okból szűnik meg, illetve a felsőoktatási intézmény az ösztöndíjas záró szakmai beszámolóját nem fogadja el és az ösztöndíjas számára visszafizetési kötelezettséget állapít meg.

**13.4.** A Kezelő szerv és a fogadó felsőoktatási intézmények között támogatási jogviszony jön létre támogatói okirat alapján, amely rögzíti az ösztöndíj és az intézményi támogatás folyósításának feltételeit és szabályait. A támogatói okirat kiadását követően megkezdődhet az intézményi támogatás és az ösztöndíjak összegének folyósítása a fogadó felsőoktatási intézmények részére.

**13.5.** A fogadó felsőoktatási intézmények az ösztöndíjasokkal ösztöndíjszerződést (a továbbiakban: Ösztöndíjszerződés) kötnek, melyben rögzítik az ösztöndíj folyósításának feltételeit és szabályait.
Az Ösztöndíjszerződések megkötését követően kezdődhet az ösztöndíjak folyósítása az ösztöndíjasok részére. Az Ösztöndíjszerződés megkötésének a feltétele, hogy az ösztöndíjas adóazonosító jellel rendelkezzen.

**14. Az ösztöndíj felhasználása**

Az ösztöndíj teljes összege elszámolási kötelezettség terhe nélkül szabadon felhasználható.

**15. A pályázat érvényességének formai ellenőrzése, hiánypótlás**

**15.1.** A benyújtott pályázatokat a fogadó felsőoktatási intézmény egyedi pályázati azonosító számmal látja el a következő módon: ÚNKP-21-4-típus-felsőoktatási intézmény betűkódja-sorszám**[[4]](#footnote-4)** a beérkezés időbeli sorrendjében. A beérkezést követően a pályázatok érvényességének formai ellenőrzésére kerül sor.

**15.2.** A pályázatok befogadását és formai ellenőrzését a fogadó felsőoktatási intézmény végzi. A pályázat befogadásáról a pályázati egyedi azonosító feltüntetésével a pályázat fogadó felsőoktatási intézményhez történő beérkezését követő legfeljebb 5 munkanapon belül a fogadó felsőoktatási intézmény értesítést küld a pályázónak.

**15.3.** Amennyiben a fogadó felsőoktatási intézmény a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, hogy azok hiánypótlás során pótolhatók és a pályázat hiánypótlással formailag megfelelővé tehető, úgy a **pályázót egy alkalommal** a Pályázati Adatlapon megadott e-mail címére megküldésre kerülő **elektronikus értesítésben** – a hibák, hiányosságok, valamint a hiánypótlás módjának egyidejű megjelölése mellett − **hiánypótlásra szólítja fel, legfeljebb** az értesítés megküldésétől számított **5 munkanapos hiánypótlási határidő megjelölésével**.

**FIGYELEM! A pályázó felelőssége, hogy a Pályázati Adatlapon megadott elektronikus értesítési címét folyamatosan ellenőrizze.** Amennyiben a pályázó nem pótolta a hiányosságokat, vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget a fogadó felsőoktatási intézmény megállapítja a pályázat érvénytelenségét és az érvénytelenség okának megjelölésével elektronikus úton értesítést küld a pályázónak a pályázat további vizsgálat nélküli elutasításáról.

**15.4.** Az alábbi esetekben **hiánypótlásnak nincs helye**, a pályázat hiánypótlás nélkül elutasításra kerül:

* a pályázó nem a Pályázati Kiírásban meghatározott határidőn belül nyújtotta be a pályázatát;
* a pályázó nem felel meg a jelen Pályázati Kiírásban meghatározott feltételeknek;
* az igényelt támogatás összege meghaladja a maximálisan igényelhető mértéket;
* a pályázat olvashatatlan, illetve ha hamis vagy megtévesztő adatot tartalmaz;
* nem maga a jogosult nyújtotta be a pályázatot.

**15.5.** Érvénytelen a pályázat ha

* a pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget.

**16. A pályázatok elbírálásának szempontjai**

Az érvényes, befogadott pályázatokat a fogadó felsőoktatási intézmény szakértő(i) az alábbi szempontok alapján értékeli(k):

|  |  |
| --- | --- |
| **Bírálati szempontok Doktorvárományosi pályázat esetén** | **Pontszám** |
| **Tudományos teljesítmény** | **Legfeljebb 175 pont** |
| A Pályázó eredményesen teljesítette a műhelyvitát/amennyiben a doktori iskolában nem feltétele a disszertáció benyújtásának a műhelyvita, úgy a doktori iskola vezetőjének nyilatkozatát arról, hogy a doktori értékezés védésre való benyújtásra alkalmas. | 100 |
| A Pályázó tudományos/művészi teljesítménye a doktori fokozatszerzéshez a doktori iskola által elvárt szakmai/művészeti teljesítmény legalább 100%-a. | 75 |
| A Pályázó tudományos/művészi teljesítménye a doktori fokozatszerzéshez szükséges tudományos teljesítmény 75-99%-a. | 50-74 |
| A Pályázó tudományos/művészi teljesítménye a doktori fokozatszerzéshez szükséges tudományos teljesítmény 50-74%-a. | 25-49 |
| A Pályázó tudományos/művészi teljesítménye a doktori fokozatszerzéshez szükséges tudományos teljesítmény 25-49%-a. | 10-24 |
| **Megadott szabadalom/mintaoltalom** | **legfeljebb 125 pont** |
| A pályázó megadott szabadalommal rendelkezik, amelyben a saját része legalább 50%. | 75 |
| A pályázó megadott szabadalommal rendelkezik, amelyben a saját része 25-49%. | 50 |
| A pályázó megadott mintaoltalommal rendelkezik, amelyben a saját része legalább 50%. | 50 |
| A pályázó megadott mintaoltalommal rendelkezik, amelyben a saját része 25-49%. | 25 |
| **Egyéb szakmai tevékenység** (pl. részvétel a tudományos közéletben, szerkesztői, szakértői, bírálói tevékenység, tudományos ismeretterjesztő tevékenység stb.) | **legfeljebb 10** |
| **Kutatási terv:** a kutatási terv kidolgozottsága, megvalósíthatósága, a téma tudományos fontossága, újszerűsége, nemzetstratégiai jelentősége, a kutatás eredményeinek közvetlen hasznosulása, hasznosíthatósága, publikációs/alkalmazási lehetőségei, a kutatás teljesítésének tervezett ütemezése, a kutatási témához kapcsolódó egyéb (nem témavezetői) ajánlás, vállalások, az eredmények megismertetésére vonatkozó kommunikációs terv | **legfeljebb** **40** |
| **Összesen:** | **legfeljebb** **350 pont** |

|  |  |
| --- | --- |
| **Bírálati szempontok Posztdoktori pályázat esetén** | **Pontszám** |
| **Tudományos teljesítménye** | **legfeljebb 100 pont** |
| Az adott tudományágban a fogadó felsőoktatási intézménynek a habilitációra vonatkozó tudományos elvárásait a Pályázó legalább 100%-ban teljesítette. | 100 |
| Az adott tudományágban a fogadó felsőoktatási intézménynek a habilitációra vonatkozó tudományos elvárásait a Pályázó 75-99%ban teljesítette. | 75-99 |
| Az adott tudományágban a fogadó felsőoktatási intézménynek a habilitációra vonatkozó tudományos elvárásait a Pályázó 50-74%ban teljesítette. | 50-74 |
| Az adott tudományágban a fogadó felsőoktatási intézménynek a habilitációra vonatkozó tudományos elvárásait a Pályázó 25-49%ban teljesítette. | 25-49 |
| **Megadott szabadalom/mintaoltalom**[[5]](#footnote-5) | **legfeljebb 125 pont** |
| A pályázó megadott szabadalommal rendelkezik, amelyben a saját része legalább 50%. | 75 |
| A pályázó megadott szabadalommal rendelkezik, amelyben a saját része 25-49%. | 50 |
| A pályázó megadott mintaoltalommal rendelkezik, amelyben a saját része legalább 50%. | 50 |
| A pályázó megadott mintaoltalommal rendelkezik, amelyben a saját része 25-49%. | 25 |
| **Egyéb szakmai tevékenység** (pl. részvétel a tudományos közéletben, szerkesztői, szakértői, bírálói tevékenység, tudományos ismeretterjesztő tevékenység stb.) | **legfeljebb 10** |
| **Kutatási terv:** a kutatási terv kidolgozottsága, megvalósíthatósága, a téma tudományos fontossága, újszerűsége, nemzetstratégiai jelentősége, a kutatás eredményeinek közvetlen hasznosulása, hasznosíthatósága, publikációs/alkalmazási lehetőségei, a kutatás teljesítésének tervezett ütemezése, a kutatási témához kapcsolódó egyéb (nem témavezetői) ajánlás, vállalások, az eredmények megismertetésére vonatkozó kommunikációs terv | **legfeljebb 40** |
| **Összesen:** | **legfeljebb****275 pont** |

**17. A pályázók Támogatói döntést követő kiértesítése**

A pályázókat legkésőbb **2021. augusztus 25. napjáig** a fogadó felsőoktatási intézmény elektronikus úton (a pályázó által a Pályázati Adatlapon megadott e-mail címén) értesíti pályázatának elfogadásáról, tartaléklistára helyezéséről, elutasításáról. Az elutasító döntés ellen jogorvoslatnak helye nincs.

**18. Az ösztöndíjas jogviszony feltételeinek igazolása**

**18.1.** Az ösztöndíjas jogviszony feltétele, hogy az ösztöndíjas az ösztöndíjas jogviszony létesítésekor igazolni tudja a fogadó felsőoktatási intézménnyel fennálló oktatói, kutatói munkavégzésre irányuló jogviszonyát vagy munkavégzésre irányuló egyéb jogviszonyát, illetve doktorvárományos pályázó esetén az abszolutórium, posztdoktori pályázó esetén a PhD/DLA fokozat megszerzését.

**18.2.** Az ösztöndíjas jogviszony alapjául szolgáló oktatói, kutatói munkavégzésre irányuló jogviszonyt vagy munkavégzésre irányuló egyéb jogviszonyt a 2021. szeptemberében kezdődő ösztöndíjas jogviszony esetén legkésőbb 2021. szeptember 21. napjáig kell igazolni.

A doktorvárományosi kategóriában 2021. szeptember 21. után létesített oktatói kutatói munkavégzésre irányuló jogviszony vagy munkavégzésre irányuló egyéb jogviszony esetén a 6 hónap időtartamú ösztöndíjas jogviszonyt az oktatói kutatói munkavégzésre irányuló jogviszony vagy munkavégzésre irányuló egyéb jogviszony létesítését követő hónap első napjától lehet leghamarabb, azonban legkésőbb 2022. február 28. napjáig kell létesíteni. Az oktatói kutatói munkavégzésre irányuló jogviszony vagy munkavégzésre irányuló egyéb jogviszony létesítéséről, a létesítést követő 10 munkanapon belül az ösztöndíjasnak igazolást kell benyújtania a fogadó felsőoktatási intézmény részére.

**18.3.** Az ösztöndíj folyósításának feltétele, hogy az ösztöndíjas a fogadó felsőoktatási intézménynél oktatói, kutatói munkavégzésre irányuló jogviszonnyal vagy munkavégzésre irányuló egyéb jogviszonnyal rendelkezzen az ösztöndíjas jogviszony ideje alatt.

**Amennyiben az ösztöndíjas az ösztöndíjas jogviszony ideje alatt nem felel meg a Pályázati Kiírásban foglalt feltételeknek, az ösztöndíjra való jogosultságát elveszíti.**

**19. Szerződéskötés**

**19.1. Felsőoktatási intézményi 40%-os támogatás**

A fogadó felsőoktatási intézmények a 24/2013. (II. 5.) Korm. rendelet 12. § (2) bekezdése alapján intézményi támogatásban részesülnek az intézményüknél ÚNKP keretében ösztöndíjat elnyert ösztöndíjasok arányában, ezen ösztöndíjasok részére megítélt ösztöndíjak összege 40%-ának megfelelő mértékég. A szerződéskötéshez szükséges valamennyi feltétel teljesülése esetén, a Kezelő szerv a fogadó felsőoktatási intézmény részére/a fogadó felsőoktatási intézmény részére támogatói okiratot bocsát ki, melynek értelmében a fogadó felsőoktatási intézmények végzik el az ösztöndíjak összegének folyósítását a jogosult ösztöndíjasok részére.

**19.2. Ösztöndíj**

19.2.1. A támogatott pályázók ösztöndíjban részesülnek. Az Ösztöndíjszerződést a fogadó felsőoktatási intézmény köti meg a nyertes pályázóval (ösztöndíjas) és folyósítja számára az ösztöndíjat.

19.2.2. Az ösztöndíjas tekintetében érvényét veszti a támogatói döntés, ha az ösztöndíjas jogviszony alapjául szolgáló jogviszony (oktatói kutatói munkavégzésre irányuló jogviszony vagy munkavégzésre irányuló egyéb jogviszony) az ösztöndíjas mulasztásából, vagy neki felróható egyéb okból az Ösztöndíjszerződés nem jön létre.

**20. Az ösztöndíj és az intézményi 40%-os támogatás folyósítása**

**20.1.** Az ösztöndíj és az intézményi 40%-os támogatás pénzügyi teljesítése a Támogatói döntés meghozatalát és a fogadó felsőoktatási intézmény részére a Kezelő szerv által kibocsátott támogatói okirat hatályba lépését követően indulhat el.

**20.2.** A Kezelő szerv az ösztöndíjak és az ahhoz kapcsolódó intézményi 40%-os támogatás összegét az érintett fogadó felsőoktatási intézményeknek a támogatói okiratokban meghatározott módon adja át.

**20.3. A 12 hónapos ösztöndíjnak** az első félévre számított öt havi ösztöndíj összegét egy összegben, legkésőbb 2021. december 31-ig, a második félévre számított hét havi ösztöndíj összegét szintén egy összegben, legkésőbb 2022. március 31-ig vagy a 12 havi ösztöndíj teljes összegét 2021. december 31-ig utalja a fogadó felsőoktatási intézmény az ösztöndíjasok részére.

**20.4. A doktorvárományosi kategóriában a hat hónapos ösztöndíjat,** amennyiben az ösztöndíjszerződés a 2021. szeptember-december közti időszakra (is) vonatkozik, úgy az ösztöndíjat legkésőbb 2021. december 31-ig, amennyiben csak a 2022. január 1-ét követő időszakra, úgyaz ösztöndíjszerződés megkötését követő 30 napon belül egy összegben utalja át az ösztöndíj összegét a fogadó felsőoktatási intézmény az ösztöndíjas részére.

**21. Az ösztöndíj lemondása, szüneteltetése, az ösztöndíjas jogviszony megszűnése**

**21.1. Lemondás**: Amennyiben a pályázó, illetve az ösztöndíjas lemond az ösztöndíjáról, haladéktalanul írásban kell értesítenie a fogadó felsőoktatási intézmény doktori tanácsa elnökét. A lemondás bejelentése hónapjának első napjától az ösztöndíjas ösztöndíjra nem jogosult, részére az ösztöndíj nem folyósítható, ha mégis megtörtént a kifizetése, úgy köteles az ösztöndíjas a jogosulatlanul igénybe vett ösztöndíjat külön felszólítás nélkül visszautalni a folyósító fogadó felsőoktatási intézménynek a lemondástól számított 60 napon belül. A lemondás bejelentése napjától számított 30 napon belül az ösztöndíjasnak szakmai záró beszámolót kell benyújtania a fogadó felsőoktatási intézményhez, melyet a fogadó felsőoktatási intézmény szakértő(k) felkérésével értékel.

**21.2. Szüneteltetés:** Amennyiben tartós betegség, várandósság, szülés, hosszabb külföldi tartózkodás, egyéb méltányolható ok a benyújtott pályázat eredeti formában történő végrehajtását akadályozza, de az ösztöndíjasnak szándékában áll a kutatást folytatnia, lehetősége van az ösztöndíjas jogviszony alatt, 12 hónapos ösztöndíjas időszak esetén legalább 2 - legfeljebb 6 hónap időtartamra (törthónap nem lehetséges) **szüneteltetni** az ösztöndíjas jogviszonyát. **A doktorvárományosi kategóriában a 6 hónap időtartamú ösztöndíjas jogviszony szüneteltetésére nincs lehetőség**. Az ösztöndíjas jogviszony szüneteltetése iránti kérelmet és annak mellékleteként a módosított kutatási tervet a szüneteltetés okát alátámasztó dokumentumok csatolásával a fogadó felsőoktatási intézmény doktori tanács elnökéhez kell benyújtani, melyről az intézmény – szükség esetén szakértők bevonásával – dönt. Amennyiben az ösztöndíjas az ösztöndíjas jogviszonyát szünetelteti, a szüneteltetés idejére ösztöndíjra nem jogosult. Amennyiben a szüneteltetés időtartamára vonatkozóan megtörtént az ösztöndíj kifizetése, úgy köteles az ösztöndíjas azt külön felszólítás nélkül 30 napon belül visszautalni a folyósító fogadó felsőoktatási intézménynek. Az ösztöndíjas jogviszony szüneteltetésének időtartama nem hosszabbítja meg az ösztöndíjas jogviszony időtartamát.

**21.3. Az ösztöndíjas jogviszony megszűnése**

22.3.1. **Nem megfelelő teljesítés:** Amennyiben az ösztöndíjas az Ösztöndíjszerződésben foglaltakat nem, vagy nem megfelelően teljesíti, a fogadó felsőoktatási intézmény dönthet a támogatás visszavonásáról, valamint a korábbi kifizetések kapcsán jogosulatlanul igénybevett támogatást állapíthat meg. Jogosulatlanul igénybevett támogatás esetén
a visszafizetési kötelezettség az ösztöndíjas számára a jogosulatlanul folyósított támogatás összegére terjed ki. Ez esetben az ösztöndíjas jogviszony a fogadó felsőoktatási intézmény támogatás visszavonásáról szóló döntésének írásbeli értesítése napján szűnik meg, melytől számított 30 napon belül a kutatási tevékenység megvalósításáról szakmai záró beszámolót kell benyújtania a fogadó felsőoktatási intézmény doktori tanácsának elnökéhez, melyet a fogadó felsőoktatási intézmény szakértő(k) felkérésével értékel.

**21.4. Felsőoktatási intézményváltás:** Felsőoktatási intézményváltásra az ösztöndíjas időszak alatt nincs lehetőség. Amennyiben az ösztöndíjas a támogatási időszakon belül felsőoktatási intézményt vált az ösztöndíjas jogviszonya megszűnik.Amennyiben az ösztöndíjas a támogatási időszakon belül felsőoktatási intézményt, kart vagy szakot vált, ösztöndíjas jogviszonya megszűnik, az intézményváltásról szóló intézményi döntés jogerőre emelkedésének napjától a számára megítélt ösztöndíjra nem jogosult. Az ösztöndíjas jogviszony megszűnése napjától számított 30 napon belül a kutatás megvalósításáról az ösztöndíjas szakmai záró beszámolót nyújt be a fogadó felsőoktatási intézmény doktori tanácsa elnökéhez címezve, melyet a fogadó felsőoktatási intézmény szakértő(k) felkérésével értékel.

**22. Nyilvánosság**

Az ösztöndíjas a megvalósult program, projekt tevékenységei során, kommunikációjában, kapcsolódó kiadványaiban vállalja, hogy az ÚNKP nevét és hivatalos grafikai logóját, az Innovációs és Technológiai Minisztérium nevét és hivatalos grafikai lógáját, valamint a Nemzeti Kutatási, Fejlesztési és Innovációs Alap nevét megjeleníti. A logók letölthetőek a következő oldalról: [www.unkp.gov.hu](http://www.unkp.gov.hu). Amennyiben a logók megjelenítésére a publikáció jellege nem ad lehetőséget, úgy az ÚNKP, az Innovációs és Technológiai Minisztérium, valamint a Nemzeti Kutatási, Fejlesztési és Innovációs Alap nevét szükséges feltüntetni.

**23. Az ösztöndíj elszámolása**

**23.1.** Az ösztöndíj felhasználásáról az ösztöndíjasnak pénzügyi elszámolást nem kell benyújtania.

**23.2.** Az ösztöndíjas köteles az ösztöndíjszerződésben rögzített ösztöndíjas időszak utolsó napjától számított 10 napon belül részletes, a pályázati felhívásban közölt kötelező vállalások és a vállalt kutatási tervben rögzített feladatok végrehajtásáról szakmai záró beszámolót benyújtani, doktorvárományos esetén a fogadó felsőoktatási intézmény doktori tanács elnökének, posztdoktor esetén a fogadó felsőoktatási intézmény rektorának címezve.

**23.3.** A **szakmai záró beszámolók** **minősítését** a fogadó felsőoktatási intézmény legkésőbb **2022. október 3. napjáig** végzi.

**23.4. Az intézményi támogatás elszámolása**

Az intézményi támogatás elszámolásáról a Kezelő szerv és a fogadó felsőoktatási intézmény között létrejött támogatási jogviszonyt megalapozó támogatói okirat, valamint az Ösztöndíj Működési Szabályzat rendelkezései az irányadóak.

**24. Egyéb feltételek**

**24.1.** A programmal kapcsolatosan kezelt személyes adatok és a programra vonatkozó adatok statisztikai célra, személyazonosításra alkalmatlan módon felhasználhatóak, közzétehetőek és továbbíthatóak.

**25. További információ**

**25.1.** A Támogató fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg és módosított Pályázati Kiírást jelentessen meg.

**25.2.** A jelen Pályázati Kiírás, a Pályázati Adatlap és az Ösztöndíj Működési Szabályzat együtt képezik a pályázati dokumentációt és együtt tartalmazzák a pályázáshoz szükséges összes feltételt.

**25.3.** A pályázati csomag dokumentumai (Pályázati Kiírás, Pályázati Adatlap, Ösztöndíj Működési Szabályzat) letölthetőek a Nemzeti Kutatási, Fejlesztési és Innovációs Hivatal honlapjáról: [www.nkfih.gov.hu](http://www.nkfih.gov.hu), valamint az ÚNKP-honlapjáról: [www.unkp.hu](http://www.unkp.hu).

**25.4. A pályázó a pályázattal kapcsolatos további információkról tájékoztatást a fogadó felsőoktatási intézmény által kijelölt ÚNKP pályázati ügyintézőtől kaphat (az elérhetőségeket az ÚNKP Ösztöndíj Működési Szabályzat 4. számú melléklete tartalmazza).**

**Melléklet**

**1. számú melléklet**: Pályázati Adatlap és mellékletei

**2. számú melléklet**: Tudományági, képzési terület szerinti besorolás

1. Kiskorú gyermeket nevelő kutató esetén korhatár gyermekenként 2 évvel, de legfeljebb 4 évvel növelhető, ha a pályázat benyújtását megelőzően a pályázó a családok támogatásáról szóló 1998. évi LXXXIV. törvény szerinti gyermekgondozási támogatásban részesült, vagy gyermek gondozása céljából a kötelező egészségbiztosítás ellátásairól szóló 1997. évi LXXXIII. törvény szerinti egészségbiztosítási pénzbeli ellátásban részesült, ide nem értve a táppénzt. A pályázatban a pályázónak hitelesen igazolnia kell a korkedvezményre jogosító körülményeit. [↑](#footnote-ref-1)
2. Oktatói, kutatói munkaviszonnyal, vagy munkavégzésre irányuló egyéb jogviszonnyal rendelkező személy, aki az ösztöndíjas kutatási tervében vállalt tudományághoz tartozóan oktatási, kutatási tevékenységet végez. [↑](#footnote-ref-2)
3. A pályázat keretében támogatott kutatási tervben vállalt kutatási tevékenységhez kapcsolódó hazai és nemzetközi, szakfolyóiratba leadott, magyar és idegen nyelvű közlemény, cikk, monográfia, könyv, könyvfejezet. A konferenciakötetek és egyéb publikált tanulmányok, nyomtatott és elektronikus folyóiratok is elfogadhatóak. [↑](#footnote-ref-3)
4. Például: adott felsőoktatási intézménynél (betűkód) 2021. szeptember 1-től várhatóan oktatói, kutatói munkavégzésre irányuló jogviszonyban álló/munkavégzésre irányuló egyéb jogviszonyban álló oktató, kutató intézményhez érkezett doktorvárományosi első pályázat esetén: ÚNKP-21-4-intézményi betűkód-1 [↑](#footnote-ref-4)
5. amennyiben a pályázó több szabadalommal/mintaoltalommal rendelkezik, úgy azokból egy-egy vehető figyelembe, azaz ezen szempontokra egyszer adható maximum 75/50 pont (összesen legfeljebb 125 pont)  [↑](#footnote-ref-5)